Dodetal styg in Durban-storm, talle dalk nog vasgekeerVerskeie mense is dood in ‘n hewige storm wat Durban en omstreke Maandag getref het. (Foto: ANA) Minstens 23 mense is dood in ŉ hewige storm wat eThekwini in KwaZulu-Natal Maandagaand en vroeg vanoggend getref het. Die provinsiale departement van samewerkende regering het gesê die dodetal gaan na verwagting selfs verder styg. Verskeie paaie in en om Durban is steeds gesluit en ure lange vertragings is op verskeie roetes aangemeld. Reddingswerkers het vanoggend in die Malvern-omgewing byeengekom en grawe steeds deur die puin van ŉ huis waar vier mense, twee volwassenes en twee kinders, vroeër vanoggend dood is. Volgens bure is nóg drie kinders moontlik onder die puin vasgekeer. Die huis is verwoes in ŉ modderstorting. Talle inwoners van die gebied het by die huis saamgedrom en aangebied om met die reddingspoging te help. Die stad het vanoggend gesê sy nooddienste is onder geweldige druk om betyds by lewensbedreigende noodgevalle ná die storm uit te kom. “Die druk word vererger deur mense wat daarop aandring om die paaie te gebruik en dan in onveilige situasies beland,” het Zandile Gumede, burgemeester, vanoggend in ŉ verklaring gesê. “Ek doen ŉ beroep op inwoners om geensins strome wat sterk vloei te probeer oorsteek nie, hetsy te voet of in voertuie. “Verskeie paaie is oorstroom en skade is aan sommige strukture aangerig. Indien moontlik, raai ek die publiek aan om eerder nie in dié stadium die paaie te gebruik nie,” het Gumede gesê. Sy het motoriste aangeraai om alternatiewe roetes te gebruik waar paaie oorstroom het. Van die paaie wat oorstroom is of as onveilig beskou word, sluit in dele van die Higgins-hoofweg, die M4 waar dit naby die ou lughawe by die N2 aansluit, N2 Galleria, N2 Prospecton, Bul-Bulweg waar die Chatsworthbrug inmekaargesak het, Clairwood Sirdarweg wat oorstroom is, Sarniaweg naby die Bellair-polisiekantoor, die Mangosuthu-hoofweg naby Megacity, die Sometsu- en Stangerpaaie en die M25 by Dasweg.